Thomas Jensen (S), 2022-05-11:
Tak, formand.
Vi skal her i dag behandle et beslutningsforslag om en lovændring, som ifølge forslagsstillerne vil gøre det muligt for staten at betale erstatning til naboer til letbanebyggeriet i Københavns omegn og i forbindelse med andre lignende situationer, hvor borgere udsættes for voldsomme støjgener ved offentlige byggerier.
Støj fra veje og jernbaner er et stigende problem.
Derfor har et bredt flertal af Folketingets partier i fællesskab med infrastrukturaftalen fra sidste år sikret en historisk stor pulje til støjbekæmpelse langs de danske veje og jernbaner.
Det er godt, og vi vil løbende kunne iværksætte projekter, der bekæmper støj, til gavn for mange borgere rundtomkring i landet.
Det understreger vigtigheden af at have en god lovgivning om støjgrænser og eventuel kompensation til gavn for naboerne.
Den lovgivning har vi heldigvis allerede.
I Socialdemokratiet synes vi, at forslagsstillernes ønske om kompensation ved heftige støjgener uden tvivl er sympatisk.
Jeg tror, at der er bred enighed om, at der skal ydes kompensation, i tilfælde af at et anlægsarbejde bryder med grænsen for, hvad der er tåleligt af støj.
For det har unægtelig stor betydning for borgernes hverdag, hvis de over en længere periode bliver generet af støj.
Sandheden er, at forslagsstillerne med det her forslag sparker en åben dør ind.
For det er nemlig sådan, at der i loven om letbanen på Ring 3 allerede er de fornødne hjemler til at fastsætte særlige regler omkring forurening og støj fra anlægget af letbanen.
Som det er nu, har det ikke været aktuelt at fastsætte særlige regler og dertilhørende mulighed for kompensation af naboerne i forbindelse med anlæg af letbanen på Ring 3, simpelt hen fordi anlægsarbejdet håndteres inden for den gældende miljøretlige regulering, ligesom baneanlægget følger den fastlagte tidsplan og forventes at stå færdigt i 2025.
Det betyder, at naboernes mulighed for erstatning for midlertidige støjgener vurderes på baggrund af de naboretlige regler.
Her har vi fastlagt en grænse for, hvad der er rimeligt at tåle.
Men det er klart, at hvis denne grænse overskrides, kan naboerne have krav på erstatning.
En sådan vurdering vil bero på, om ulemperne kan siges at overstige, hvad der med rimelighed kan påregnes fra projektets begyndelse.
Ifald projektet mod forventning bliver forsinket på grund af den aktuelle situation med mangel på arbejdskraft eller besvær med leverancer af materialer, kan det i sagens natur blive nødvendigt at udføre aften- og natarbejde.
I sådanne tilfælde vil der være tale om en afvigelse fra den gældende miljøbeskyttelseslov, og så vil det måske være nødvendigt med særlige regler, hvilket vil betyde, at anlægsarbejdet vil være forpligtet til at udbetale kompensation.
Så for at samle op har vi fra Socialdemokratiets side stor sympati for de naboer, som gennem en periode bliver generet af støj i forbindelse med udvikling af både vej- og baneprojekter.
Det gælder både naboer til letbanen på Ring 3, men også i den kommende årrække, hvor flere vil blive generet af støj, når infrastrukturaftalens mange gode projekter udmøntes og igangsættes.
Heldigvis har vi den fornødne lovhjemmel på plads, som sikrer, at sådanne projekter holder sig inden for støjgrænsen, og som sikrer, at naboer har krav på erstatning, ifald anlægsarbejdet overskrider denne grænse.
På den baggrund finder vi ikke grund til at støtte det her beslutningsforslag.
Jeg skal hilse fra Enhedslistens myreflittige transportordfører, hr. Henning Hyllested, som passer sit arbejde i et af Folketingets udvalg og derfor ikke kan være til stede her i salen, og sige, at Enhedslisten heller ikke kan støtte forslaget.